b'\n_START_ARTICLE_\nBiolo\xc5\xa1ki in\xc5\xa1titut Jovana Had\xc5\xbeija\n_START_PARAGRAPH_\nBiolo\xc5\xa1ki in\xc5\xa1titut Jovana Had\xc5\xbeija je slovenski in\xc5\xa1titut, ki ga je ustanovila Slovenska akademija znanosti in umetnosti. In\xc5\xa1titut je z delom za\xc4\x8del leta 1948, 21. marca 1950 pa je SAZU na letni skup\xc5\xa1\xc4\x8dini potrdila njegov pravilnik. In\xc5\xa1titut je za\xc4\x8del z rednim delom leta 1951, takrat pa je imel dva redna in dva zunanja sodelavca._NEWLINE_In\xc5\xa1titut je vodil od njegove ustanovitve do leta 1972 akademik Jovan Had\xc5\xbei, po katerem je in\xc5\xa1titut dobil tudi ime. Od leta 1973 do leta 1987 je bil upravnik in\xc5\xa1tituta akademik Jo\xc5\xbee Bole, med letoma 1987 in 1995 Andrej Seli\xc5\xa1kar, v letih 1993-1994 Narcis Mr\xc5\xa1i\xc4\x87. Od leta 1995 do leta 2003 je bil upravnik Andra\xc5\xbe \xc4\x8carni, od leta 2003 do 2006 Branko Vre\xc5\xa1, od leta 2006 do 2008 ga je kot vr\xc5\xa1ilec dol\xc5\xbenosti vodil Oto Luthar, od leta 2008 do 2018 pa Matja\xc5\xbe Kuntner. Leta 1975 je bilo na in\xc5\xa1titutu zaposlenih 15 rednih sodelavcev, leta 1985 20, trenutno pa je v njem zaposlenih 13 sodelavcev._NEWLINE_Osnovna naloga delavcev in\xc5\xa1tituta je preu\xc4\x8devanje flore, favne in vegetacije kopenskih biotopov Slovenije._NEWLINE_In\xc5\xa1titut se vklju\xc4\x8duje tudi v razli\xc4\x8dne projekte in podaja mnenja za potrebe razli\xc4\x8dnih uporabnikov (Ministrstvo za okolje in prostor, Ministrstvo za promet, Zavodi za naravno in kulturno dedi\xc5\xa1\xc4\x8dino, razli\xc4\x8dne lokalne skupnosti, ...). S svojim delom se vklju\xc4\x8duje tudi v mednarodne znanstvene projekte.'